20.

zdôrazňuje, že na to, aby bola dohoda o voľnom obchode skutočne pre hospodárstvo EÚ výhodná, by súčasťou smerníc na rokovania mali byť tieto aspekty: a) liberalizácia obchodu s tovarom a službami a skutočné príležitosti prístupu na trhy tovarov a služieb druhej strany prostredníctvom odstránenia zbytočných regulačných prekážok, pričom sa zabezpečí, aby nič v tejto dohode nebránilo žiadnej strane primeraným spôsobom prijímať predpisy s cieľom dosiahnuť legitímne ciele politiky; táto dohoda i) nesmie brániť stranám vymedzovať, prijímať predpisy, poskytovať a podporovať služby všeobecného záujmu a musí obsahovať výslovné ustanovenia v tejto veci; ii) nesmie od vlád požadovať privatizáciu žiadnej služby ani vládam brániť v rozširovaní spektra služieb, ktoré poskytujú verejnosti; iii) nesmie vládam zabraňovať opätovne preberať pod verejnú kontrolu služby, ktoré sa vlády predtým rozhodli privatizovať, ako napríklad vodárenstvo, vzdelávanie, zdravotníctvo a sociálne služby, alebo znížiť vysoké normy v oblastiach zdravotníctva, potravinárstva, spotrebiteľov, životného prostredia, zamestnanosti a bezpečnosti v EÚ ani obmedziť verejné financovanie umenia a kultúry, vzdelávania, zdravotníctva a sociálnych služieb, ako sa stalo pri predchádzajúcich obchodných dohodách; záväzky by mali vznikať na základe Všeobecnej dohody o obchode so službami (GATS); v tejto súvislosti zdôrazňuje, že normy, ktorých plnenie sa vyžaduje od európskych výrobcov, treba zachovať; b) ak dohoda môže obsahovať kapitolu o domácej regulácii, vyjednávači do nej nesmú zahrnúť overovanie nevyhnutnosti; c) záväzky týkajúce sa antidumpingových a vyrovnávacích opatrení, ktoré idú nad rámec pravidiel WTO v tejto oblasti, prípadne s výnimkou ich uplatňovania, ak existujú dostatočné spoločné normy hospodárskej súťaže a spolupráce; d) obmedzenie zbytočných necolných prekážok obchodu a posilnenie a rozšírenie dialógov v oblasti regulačnej spolupráce na dobrovoľnom základe, ak je to možné a vzájomne prospešné, a to bez obmedzenia schopnosti všetkých zmluvných strán vykonávať svoje regulačné, legislatívne a politické činnosti, vzhľadom na to, že cieľom regulačnej spolupráce musí byť prinášať výhody pre riadenie svetového hospodárstva prostredníctvom intenzívnejšej konvergencie a spolupráce v oblasti medzinárodných noriem a regulačnej harmonizácie, napríklad prostredníctvom prijatia a uplatňovania noriem stanovených Hospodárskou komisiu OSN pre Európu (UNECE), ale zároveň zabezpečovať vysokú úroveň ochrany spotrebiteľa (napr. bezpečnosť potravín), ochrany životného prostredia (napr. zdravie a dobré životné podmienky zvierat, zdravie rastlín) a sociálnej a pracovnoprávnej ochrany; e) významné ústupky v oblasti verejného obstarávania na všetkých úrovniach štátnej správy vrátane štátnych podnikov a podnikov s osobitnými alebo výhradnými právami zaručujúcimi prístup na trh pre európske spoločnosti v strategických sektoroch a rovnakú miera otvorenosti ako v prípade trhov verejného obstarávania v EÚ vzhľadom na to, že zjednodušené postupy a transparentnosť pre uchádzačov vrátane tých, ktorí pochádzajú z iných krajín, môžu byť takisto účinnými nástrojmi na predchádzanie korupcii a podporu bezúhonnosti vo verejnej správe, a zároveň poskytujú hodnotu za peniaze daňových poplatníkov z hľadiska kvality poskytovania, efektívnosti, účinnosti a zodpovednosti; záruky uplatňovania ekologických a sociálnych kritérií pri zadávaní verejných zákaziek; f) samostatná kapitola, v ktorej sa zohľadnia potreby a záujmy mikropodnikov a MSP so zreteľom na otázky uľahčenia prístupu na trh vrátane, okrem iného, zvýšenia kompatibility technických noriem a zjednodušených colných postupov s cieľom vytvárať konkrétne obchodné príležitosti a podporovať ich internacionalizáciu; g) vzhľadom na stanovisko Súdneho dvora EÚ č. 2/15 o dohode o voľnom obchode medzi EÚ a Singapurom, že obchod a trvalo udržateľný rozvoj patria do výlučnej právomoci EÚ a trvalo udržateľný rozvoj tvorí neoddeliteľnú súčasť spoločnej obchodnej politiky EÚ musí byť silná a ambiciózna kapitolu o trvalo udržateľnom rozvoji nevyhnutnou súčasťou akejkoľvek potenciálnej dohody; ustanovenia týkajúce sa účinných nástrojov na dialóg, monitorovanie a spoluprácu, vrátane záväzných a presaditeľných ustanovení, ktoré sú predmetom vhodných a účinných mechanizmov urovnávania sporov, a v rámci ktorých sa okrem rozličných metód presadzovania zohľadňuje mechanizmus založený na sankciách, pričom sa zároveň umožňuje vhodné zapojenie sociálnych partnerov a občianskej spoločnosti, ako aj úzka spolupráca s odborníkmi z príslušných viacstranných organizácií; ustanovenia v kapitole, ktorá pokrýva pracovné a environmentálne aspekty obchodu a trvalo udržateľného rozvoja v kontexte obchodu a investícií, medzi ktoré patria ustanovenia na podporu dodržiavania a účinného vykonávania príslušných medzinárodne dohodnutých zásad a pravidiel, ako sú základné pracovné normy, štyri prioritné dohovory Medzinárodnej organizácie práce o riadení a mnohostranné dohody v oblasti životného prostredia vrátane tých, ktoré sa týkajú zmeny klímy; h) požiadavka, že strany musia podporovať sociálnu zodpovednosť podnikov (CSR), okrem iného aj v súvislosti s medzinárodne uznávanými nástrojmi, a uplatňovaním sektorových usmernení OECD a hlavných zásad OSN v oblasti podnikania a ľudských práv; i) komplexné ustanovenia o liberalizácii investícií v právomoci EÚ, berúc do úvahy najnovší politický vývoj, napríklad stanovisko Súdneho dvora EÚ č. 2/15 zo 16. mája 2017 o zóne voľného obchodu medzi EÚ a Singapurom; j) dôrazné a presaditeľné opatrenia zahŕňajúce uznávanie a ochranu práv duševného vlastníctva vrátane zemepisných označení vín, liehovín a iných poľnohospodárskych a potravinárskych výrobkov; zjednodušené colné postupy a jednoduché a flexibilné pravidlá pôvodu, ktoré sú vhodné pre zložitý svet globálnych hodnotových reťazcov, a to aj z hľadiska zlepšenia transparentnosti a zodpovednosti v rámci nich, a uplatňovanie multilaterálnych pravidiel pôvodu, alebo v iných prípadoch nezaťažujúcich pravidiel pôvodu, ako napríklad tzv. zmena nomenklatúrnej podpoložky vždy, keď je to možné; k) vyvážený a ambiciózny výsledok kapitol týkajúcich sa poľnohospodárstva a rybárstva, ktorý môže iba posilniť konkurencieschopnosť a poskytnúť výhody spotrebiteľom i výrobcom, ak bude náležite zohľadňovať záujmy všetkých európskych výrobcov a spotrebiteľov, rešpektujúc skutočnosť, že existuje niekoľko citlivých poľnohospodárskych výrobkov, ktoré by mali byť primerane ošetrené, napríklad colnými kvótami alebo by sa im mali prideliť primerané prechodné obdobia, berúc do náležitej úvahy z kumulatívny účinok obchodných dohôd o poľnohospodárstve a potenciálne vylúčenie najcitlivejších sektorov z rozsahu pôsobnosti rokovaní; začlenenie použiteľnej a účinnej dvojstrannej ochrannej doložky umožňujúcej dočasné pozastavenie preferencií, ak v dôsledku nadobudnutia platnosti obchodnej dohody nárast dovozu vzniknú vážne škody v citlivých sektoroch alebo hrozí, že takéto škody vzniknú; l) ambiciózne ustanovenia umožňujúce plné fungovanie digitálneho ekosystému a podpora cezhraničných tokov údajov vrátane zásad, ako je spravodlivá hospodárska súťaž a ambiciózne pravidlá cezhraničného prenosu údajov v súlade so súčasnými a budúcimi predpismi EÚ v oblasti ochrany údajov a súkromia a bez toho, aby boli tieto predpisy dotknuté, keďže toky údajov sú kľúčovou hnacou silou hospodárstva služieb a základným prvkom globálneho hodnotového reťazca tradičných výrobných spoločností, a preto by sa mali neodôvodnené lokalizačné požiadavky v čo najväčšej miere obmedziť; ochrana údajov a súkromia nie je prekážkou obchodu, ale základným právom, ktoré je zakotvené v článku 39 ZEÚ a v článkoch 7 a 8 Charty základných práv EÚ; m) osobitné jednoznačné ustanovenia týkajúce sa zaobchádzania so zámorskými krajinami a územiami a s najvzdialenejšími regiónmi, aby sa počas rokovaní zabezpečilo náležité zohľadnenie ich osobitných záujmov;